Ir-Regolament tal-Kummissjoni (KE) Nru 1782/2002
tas-7 ta’ Ottubru 2002
li jemenda r-Regolament (KE) Nru 884/2001 li jistabbilixxi regoli ta’ applikazzjoni dettaljati dwar id-dokumenti li jkunu qed jakkumpanjaw it-trasport ta’ l-inbid, kif ukoll dwar ir-records li għandhom jinżammu fis-settur ta’ l-inbid
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq ta’ l-inbid [1], kif emendat l-aħħar permezz tar-Regolament (KE) Nru 2585/2001 [2], u partikolarment l-Artiklu 70 (3) tiegħu,
Billi:
(1) Ir-Regolament tal-Kummissjoni (KE) Nru 884/2001 [3] jistabbilixxi regoli ta’ applikazzjoni dettaljati dwar id-dokumenti li jkunu qed jakkumpanjaw vettura li tkun qed iġġorr prodotti ta’ l-inbid.
(2) L-Artikolu 18(1) ta’ dak ir-Regolament jippermetti li l-Istati Membri jintroduċu regoli speċifiċi addizzjonali għall-prodotti li jkunu qed jiġu trasportati fit-territorju tagħhom.
(3) L-Artikolu 18(1)(d) jistipula li għal perjodu ta’ transizzjoni li jiskadi fil-31 ta’ Lulju 2002, minflok id-dettalji tad-densità ta’ l-għenba jrid jibda jkun hemm dettalji tad-densità espressa mill-qawwa ta’ l-alkoħol fi gradi Oechsle.
(4) Din l-unità hija użata tradizzjonalment mill-produtturi u l-operaturi fis-settur ta’ l-inbid f’uħud mill-Istati Membri bil-għan li jiġi segwit il-proċess ta’ l-għasir. Din tissostitwixxi d-dettalji tad-densità ta’ l-għenba, fid-dokument li jkun qed jinġarr mal-konsenja tal-prodotti ta’ l-inbid fit-territorju ta’ l-Istati Membri.
(5) Fl-isfond tal-problemi tekniċi li ltaqgħu magħhom produtturi zgħar biex jaġġustaw ruħhom għal dan il-kejl ġdid, id-deroga trid tiġi estiża biex billi l-Istati Membri konċernati jitħallew jesprimu d-densità tal-most ta’ l-għeneb fi gradi Oechsle fid-dokumenti konċernati li jkunu qed jakkumpanjaw il-most tal-għeneb li jkun qed jiġi trasportat fit-territorju tagħhom mingħajr ma jgħaddi mit-territorju ta’ Stat Membru ieħor jew ta’ pajjiz ieħor.
(6) Il-miżura stabbilita f’dan ir-Regolament taqbel ma’ l-opinjoni tal-Kumitat ta’ Amministrazzjoni għall-Inbid,
ADOTTAT DAN IR-REGOLAMENT:
L-Artikolu 1
Fl-Artiklu 18(1)(d) tar-Regolament (KE) Nru 884/2001, id-data "31 ta’ Lulju 2002" tinbidel għal "31 ta’ Lulju 2010".
L-Artikolu 2
Dan ir-Regolament jidħol fis-seħħ fit-tielet jum wara li jiġi ppubblikat fil-Ġurnal Uffiċjali tal-Komunitajiet Ewropej.
Japplika mill-1 ta’ Awwissu 2002.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-7 ta’ Ottubru 2002.